Reprezentări ale obiectului

CAPITOLUL 1: MORFOLOGIA ANALITICĂ NUMERICĂ

(continuare)

p. 20

1.2. Reprezentări ale obiectului arheologic (desenul și fotografia de obiect)

Măsurăm, deci, mii de piese, introducem date în câteva zeci de câmpuri, pentru fiecare în parte, facem grafice, statistici, finalmente tragem concluzii și formulăm ipoteze. Dar cât de credibile sunt reprezentările obiectelor arheologice? Deși am auzit foarte multă lume nemulțumită de calitatea desenelor și a fotografiilor, nu cunosc nici un îndreptar pentru uzul arheologilor și desenatorilor§.

Deși adeseori am avut dubii asupra calității unor reprezentări - și, vom vedea, unele sunt chiar certitudini -, un experiment al lui Clive Orton (1992) mi-a produs chiar insomnii. Obiectul experimentului era desenarea unei oale-borcan în patru exemplare, realizate de patru persoane diferite (John Newton, Paul Tyers, Clive Orton și Sunil Nandha, toți ceramiști de meserie). Experimentul este ilustrat pentru a arăta "limitele înregistrării obiective", într-un capitol despre reprezentarea decorului, deci cu atât mai interesant cu cât subiecții nu au acordat morfologiei o atenție aparte. Diferențele sunt mai vizibile în ce privește reprezentarea decorului, fără a impieta însă asupra înțelegerii tehnicilor și șabloanelor decorative. Diferențele de reprezentare morfologică mi s-au părut mai mici, până le-am ...măsurat. A fost suficient să încarc în baza de date două desene pentru a-mi pune apoi întrebări incomode. Eroarea reciprocă medie între primele două desene este de 5,7% (!). Este interesant și unde se produc erorile. Diferențele de înălțime totală sunt de 0.5% (este și măsurătoarea cea mai simplă), deci, practic nule; diferențele între diametrele la buză sunt de 10%, iar în ce privește diametrele bazei (care este incompletă, deci mai greu de măsurat) - 20%. Asemenea experimente transformă ipoteza dislocuirii desenului de obiect cu o fotografie de obiect supusă unor rigori de execuție[1] - în obiectiv de realizat.

ÎNAPOI LA SUMAR VOLUM I

ÎNAPOI LA INDEX

MAI DEPARTE - § 1.2.1. (probleme ale desenului de obiect)

§ Aș îndrepta aici textul original: cunosc astfel de lucrări, dar nu îmi sunt accesibile.

[1] TEODOR E.1996, p.15, ultimul paragraf, dar și infra, în acest capitol.