Măsurători

CAPITOLUL 1: MORFOLOGIA ANALITICÃ NUMERICÃ

1.1. Achiziția de date; tipuri de date (continuare)

p. 19

1.1.5. Măsurătorile și baza de date

Am lăsat probabil impresia că cine vrea să folosească Sistemul Compas va avea mult de transpirat calculând. Nimic mai fals! Tot ce are de făcut arheologul este ceva la care ar trebui să se priceapă bine: să măsoare corect și să noteze (lista măsurătorilor necesare se găsește în Anexe, secțiunea I, lista C). Calculele sunt implementate bazei de date, iar munca aceea imposibilă o face calculatorul (de aceea a fost inventat!).

Aici apare problema teoretică deja abordată, parțial. Măsurătorile sunt, de fapt, la nivelul teoriei informației, informația primară. Informația primară este, simplu, cea care trebuie încărcată. Ceea ce am numit în 1996 informație primară este deja informație prelucrată, deci secundară (sau secundă). Informația primară este informație brută, fără semnificație proprie, dar care poate fi exploatată ulterior, prin prelucrare, și pusă în valoare. Chestiunea nu este doar una teoretică, fiindcă înțelegerea diferențelor ar fi plină de consecințe pentru viitorul informației în arheologie. Dacă Rusanova sau urmașii continuă să publice date în propriul sistem de referință, dacă Fusek face același lucru în Slovacia iar Teodor în România, progresul realizat pe segmente va fi greu de cumulat. Dacă, din contră, se publică date brute (precum lista C din Anexe), ele ar fi valorificabile în oricare dintre sistemele de prelucrare. Cu puțină răbdare se pot implementa unei baze de date (brute!) oricâte sisteme diferite de calcul, pentru a răspunde oricăror criterii. Acest lucru este posibil, fiindcă toate sistemele operează cel puțin cu câteva date comune (diametrele superior, median și inferior, înălțimea și una dintre înălțimile parțiale superioară sau inferioară, mai toată lumea operează cu unghiul la buză, după aceleași reguli, etc.). Tot ce ar trebui făcut, după înțelegerea problemei, ar fi stabilirea unui număr minim obligatoriu de măsurători aplicate obiectului. Internet-ul ar face restul.

Chestiunea este importantă fiindcă volumului de informație este determinant pentru rezultatele prelucrării. Dar achiziția de informație este relativ lentă, iar eforturile individuale nu au cum să ajungă foarte departe. Ar fi de dorit chiar dacă astăzi sună utopic ca informația brută să circule liber, ca orice informație publicată. Fiindcă schimbul de informație în format hârtie ar avea numeroase dezavantaje (nu le enumăr, că sună a catastrofă...), schimbul nu va putea fi realizat decât la nivelul informației digitizate (CD, Internet).

ÎNAPOI LA SUMAR VOLUMUL I

ÎNAPOI LA INDEX

MAI DEPARTE - § 1.1.6 (Informații secundare)