Fabricația

CAPITOLUL 3: Prelucrări alfa-numerice

(continuare)

p. 48

Pentru înregistrarea caracteristicilor fabricației există mai multe strategii posibile

A. Notăm fiecare caracteristică pentru fiecare fragment ceramic, rezultând un tabel de forma:

ID[18] CB D R T N M F S

1001 gălbui D4 R3 T3 N05 M4 F4 S5

1002 roșu D3 R2 T2 N07 M3 F2 S3

1003 roșcat D2 R2 T2 N07/02 M2 F3 S2

Dezavantajele unei asemenea proceduri ar fi de mai multe feluri. Timpul de completare a fișei, pentru fiecare obiect în parte, ar fi prea mare. Presupunând că avem 5 tipuri de fabricație mari, dar vreo 500 de fragmente de înregistrat, ar însemna că ar fi cam câte 100 de înregistrări de același fel. Mai rău însă ar fi să nu le nimerim la fel, fiindcă ni se vor raporta situații ca pentru 15 tipuri distincte (ceea ce ar fi ori fictiv, ori doar inutil).

B. Dacă inventariem de la început toate tipurile dintr-un sit și am descrie fiecare tip într-un tabel, de forma

tip 1 = gălbui/ D4/ R3/ T3/ N05/ M4/ F4/ S5

tip 2 = roșu/ D3/ R2/ T2/ N07/ M3/ F2/ S3

...

atunci am putea scrie direct

1001 1

1002 2

1003 3, etc

p. 49

Ar fi într-adevăr mult mai expeditiv! Există însă un inconvenient, și nu e mic. Sistemul ar funcționa foarte bine la nivelul unui sit, dar comparația cu alte situri ar deveni dificilă (fiindcă tipurile sunt definite la nivel de sit).

C. O combinație între cele două variante ar fi salutară. Se poate! Folosim un tabel de definiții, în care descriem tipurile, ca în varianta A, dar nu scriem numărul de identificare al piesei, ci al tipului, folosind și sigla sitului; tipurile se vor chema acum, de exemplu, Bdr01 (Budureasca tip 1, adică), Bdr02, Bdr03. Deschidem apoi tabela pieselor, între care câmpuri unul ar fi tip fabricație. Restul ar fi treaba unei macrocomenzi, care ar transfera semnificația tipului Bdr01 din tabela Definiții în tabela Fabricații, completând deci automat informația, pe toate cele 9 câmpuri. Așa ar fi și rapid, și complet.

ID ... fabric > fabric CB D R T N M F S

1001 ... Bdr01 > Bdr01 gălbui D4 R3 T3 N05 M4 F4 S5

1002 ... Bdr02 > Bdr02 roșu D3 R2 T2 N07 M3 F2 S3

1003 ... Bdr03 > Bdr03 roșcat D2 R2 T2 N07/02 M2 F3 S2

Există și o altă punere în scenă, care ar afișa caracteristicile fiecărei piese în parte, cu detalii, fără ca măcar ele să fie scrise, făcând deci economie de spațiu pe disc; această manevră e însă pentru cei mai avansați. Nu am vrut aici decât să exemplific rolul automatizării în scurtarea timpilor de execuție și să atrag atenția asupra unei conceperi atente a strategiei de cercetare, încă din faza de pregătire. Un bliz-krieg poate că e glorios și spectaculos; puțină lume este însă fascinată de meticuloasa pregătire a operațiunilor.

ÎNAPOI LA SUBCAPITOLUL 3.7. (fabricația)

ÎNAPOI LA SUMAR VOLUMUL I

ÎNAPOI LA INDEX

MAI DEPARTE - § 3.8. (decorul)

[18] Numărul de identificare este vehiculat în orice bază de date care se respectă; el este puntea cu altă tabelă, care ne indică Situl, complexul, etc.