Informații secundare

CAPITOLUL 1: MORFOLOGIA ANALITICÃ NUMERICÃ

1.1. Achiziția de date; tipuri de date (continuare)

p. 19

1.1.6. Informații secundare

Am numit informații secundare cifrele obținute prin prelucrarea informațiilor primare[27]. Acestea din urmă ar fi suficiente pentru descrierea foarte amănunțită deci analitică a formei unui vas. S-a simțit însă nevoia unor criterii mai sintetice, care să exprime mai condensat anumite realități. Diferența lățimilor (SL), de pildă, arată, direct, dacă baza unui vas este mai îngustă decât gâtul, și cu cât (vezi Anexa tehnică). Diferența formatelor (SF) arată plastic, printr-o singură cifră, dacă corpul unui vas este dezvoltat deasupra (valori pozitive) sau dedesubtul (valori negative) diametrului maxim. Diferența tangentelor (St)

p. 20

sugerează, printr-o singură expresie, care dintre calote este mai bombată (valori pozitive pentru Cs și valori negative pentru Ci).

Nu toate informațiile secundare au dovedit, în timp, o valoare de utilizare egală. Se vor întâlni frecvent, în analizele morfologice, SM (mărimea medie a marginii, după criteriile înălțimii superioare și a diametrului la gură) și SU (diferența unghiului la buză cu unghiul la gât, numită uneori modularea totală a marginii. Prima (SM) este foarte importantă pentru înțelegerea reală a mărimii marginii; funcție de conformația concretă a vasului, cu înălțime superioară mai mică decât diametrul la gură sau (mai rar) invers, cele două câmpuri pentru descrierea înălțimii marginii (PM/Is și PM/f) prezintă două rânduri de date neasemenea, cu diferențe când mari când mici, făcând dificilă intuirea importanței reale a marginii în construcția vasului. Prin mediere, SM oferă asemenea date intuitive și oferă o pereche analitică ideală cu PIG (înălțimea gâtului). Cea de a doua informație secundară pe care o vom întâlni frecvent este SU, care, împreună cu Pts (tangenta superioară) oferă o descriere completă a arcuirilor prezente pe partea superioară a vasului.

Absolut simetrică cu SM este situația SP (valoarea mijlocie a înălțimii piciorului), fapt care mă scutește de alte comentarii.

Spre deosebire de varianta prezentată în 1996, informațiile secundare (S*)[28] nu parazitează câmpurile informației primare (P*), ci au rezervate, în baza de date, câmpurile proprii[29]. Evident, la o eventuală publicare a datelor, nu este necesară afișarea informațiilor secundare, fiindcă acestea sunt deductibile din informațiile primare. Asupra formatului de publicare voi reveni.

ÎNAPOI LA SUMAR VOLUMUL I

ÎNAPOI LA INDEX

MAI DEPARTE - § 1.2. (Reprezentări ale obiectului)

[27] Vezi volumul II Anexe, Secțiunea I Anexe tehnice, B. Memorator INFORMAȚII SECUNDARE.

[28] Afișarea unui asterisc după un semn sau un șir de semne (aici: S*, sau P*) înseamnă S și orice altceva sau P și orice altceva.

[29] Soluția găsită în 1996 era în legătură cu faptul că era imposibil de afișat pe un A4 atât de multe coloane câte ar fi fost necesare. Considerațiile de atunci, legate de regulile de scriere (subliniat, italic, etc.) erau legate de aceeași situație, cât și de necesitatea de a distinge cât mai ușor natura unor informații. Astfel de probleme sunt astăzi caduce.