Tratarea asimetriilor

CAPITOLUL 1: MORFOLOGIA ANALITICÃ NUMERICÃ

1.1. Achiziția de date; tipuri de date (continuare)

p. 18

1.1.4. Tratarea asimetriilor

Ceramica lucrată cu mâna, în special, este caracterizată de asimetrii marcate, care fac dificilă aplicarea celor enunțate în subcapitolele anterioare. "Monstrul" de la Planșa I, Figura 3, nu este o raritate pentru evul mediu timpuriu. Se poate și mai rău. Pentru asemenea cazuri precauția stabilirii orizontalității (k') nu este inutilă. De pe k' se ridică perpendicularele care definesc diametrul maxim ("rupt" uneori, după cum se vede). Se întâmplă frecvent ca unul sau mai multe repere de pe o parte și de pe cealaltă să nu se întâlnească pe axa de simetrie (o), situație în care trebuie mediate. Toate măsurătorile de proporționalitate a compartimentelor morfologice se fac pe axa o (în figură: a, b, c, g, h).

În asemenea cazuri lățimea se calculează cu modificarea de rigoare[26]: [(40 : AO) x (C'C'' : 2)] x 100.

Pentru calcularea formatelor, axa o este intersectată, cu compasul, din ambele puncte B, măsurându-se distanța dintre O și media celor două puncte B'.

În situația în care un profil prezintă talpă (sau picior) iar celălalt nu, va fi înregistrat cu valoare nominală înjumătățită.

În cazul în care unghiul la buză este sub 90o, unghiul C se va obține între orizontala gurii (f') și prelungirea segmentului de buză cel mai apropiat de verticală. La fig.3, U.C. este 76o în stânga, 106o în dreapta, urmând a fi înregistrat ca medie (91o). Unghiul din B se mediază similar.

În cazul în care marginea lipsește complet, se va măsura extremitatea superioară a calotei,

p. 19

rezultatul fiind înscris și la U.C. și la U.B. Artificiul este necesar pentru a ne da posibilitatea calculării comportamentului mediu al vaselor, diferența concretă între un vas cu margine și unul fără margine fiind uneori foarte mică.

Pentru măsurarea grosimii C.s. a unor vase cu decor deformant (canelură, brâu ș.a.), se va lua în considerare grosimea probabilă înainte de aplicarea decorului.

În fine, dacă am avea numai desene foarte fidele, am putea vorbi despre asimetrie ca factor numeric, alcătuit ca sumă a unui punctaj, atribuind câte un "punct de asimetrie" pentru fiecare unitate de lățime (comparând stânga și dreapta axei de simetrie), pentru două unități de formă, pentru fiecare 3o la buză, pentru fiecare 5 sutimi la margine și picior, pentru fiecare 10 sutimi la gât și talpă. Punctajul de asimetrie ar putea fi un indicator sigur al măiestriei olarului și al calității tehnologice. Deocamdată nu este aplicabil.

ÎNAPOI LA SUMAR VOLUMUL I

ÎNAPOI LA INDEX

MAI DEPARTE - § 1.1.5. (măsurătorile)

[26] Măsurarea obiectelor asimetrice prezintă multe capcane, situații ciudate, care parca scapă oricărei reguli. Am ținut un fel de jurnal al unor astfel de situații, într-un fișier numit Cazuistică, prezentat și în Anexe (p. 11-13). Nu sunt convins că cineva se va încumeta să-l citească și să încerce să înțeleagă (în absența practicii directe este de neimaginat); am avut nevoie însă de astfel de notițe, pentru a ține minte situațiile generatoare de confuzie și a încerca să dau practicii coerență.