unghiuri

CAPITOLUL 1: MORFOLOGIA ANALITICÃ NUMERICÃ

1.1. Achiziția de date; tipuri de date (continuare)

1.1.2. Informații primare (continuare)

p. 15

1.1.2.5. Unghiuri

Patru am considerat a fi unghiurile de care avem neapărat nevoie:

(1) Unghiul buzei, sau unghiul din C (notat în tabele U.C., sau UC), realizat între orizontala c și dreapta CD;

(2) Unghiul gâtului sau unghiul din B (notat U.B., sau UB), realizat între orizontala b și dreapta BC;

(3) Unghiul tangentei superioare (notat t.s. sau ts), realizat între orizontala b și dreapta coborâtă din B pe C.s. (v. fig. 1);

(4) Unghiul tangentei inferioare (notat t.i., sau ti), realizat între dreapta g și dreapta ridicată din G, tangentă la C.i..

p. 16

Se observă că, cel puțin din motive de simetrie, ar fi trebuit prelevate unghiurile din G și H. Ceea ce am și făcut, o vreme. Pentru epoci "clasice", cu ceramică lucrată la roată, în tehnică bună, cu forme standardizate, sau pentru culturi unde piciorul are forme masive și diversificate (de exemplu neolitic), cunoașterea unghiurilor din G și H ar putea fi la fel de importantă ca aceea a unghiurilor marginii. Sistemul de măsurători expus nu a fost destinat să rezolve problemele morfologice ale oricărei specii ceramice (deși, cu adaptări, ar putea încerca), ci, de la început, a fost un sistem de interogare a ceramicii medievale timpurii. Or, în această epocă, piciorul vasului este lucrat neglijent, atunci când există, oferindu-i-se mult mai puțină atenție decât marginii. Chiar și așa, am observat o anumită relație de proporționalitate între mărimea medie a unghiului din H și prezența statistică a tălpii (v. infra, § 1.1.2.6.); altfel spus, cu cât sunt mai multe exemplare care au talpă, cu atât media unghiului din H este mai mare. Cu alte cuvinte, statistica prezenței/absenței tălpii face inutilă prelevarea unghiului din H, cei doi indicatori operând cu realități conexe. Situația este aceeași în privința prezenței piciorului și a unghiului din G.

ÎNAPOI LA SUMAR VOLUMUL I

ÎNAPOI LA INDEX

MAI DEPARTE - § 1.1.2.6. (proporții picior)