Volume deduse

CAPITOLUL 2: Studiul capacității vaselor ceramice

(continuare)

p. 38

2.4. Volume deduse

Exact ca în situația analizelor morfologice, numărul de vase întregi sau întregite este statistic nesatisfăcător, pentru siturile secolului al VI-lea. Așa cum analiza morfologică a vaselor întregi nu ar releva tot spectrul morfologic al unui lot ceramic, nici raportul numeric exact al diverselor grupe, în cazul studiului capacităților, respectiv al claselor de capacitate, dacă folosim strict datele oferite de recipientele întregi nu vom avea știință de existența unor clase de capacitate (care se întâmplă să lipsească din lotul vaselor întregi), în special cele de capacitate mare, care sunt mai rare. Cum putem însă folosi informațiile existente, ale vaselor cu diametru median cunoscut, pentru a le compara cu ceea ce știm despre vasele întregi. Pot fi volumele... deduse? Uneori da.

Procedeul are la bază solidaritatea constitutivă a recipientelor din aceeași grupă morfologică (de aceea sunt grupă, fiindcă sunt asemănătoare!). La sfârșitul procesului de clasificare morfologică a jumătăților de vas pentru cazurile unde clasificarea este posibilă, v. § 1.3.3. suntem în posesia a două serii de date: a) volumele superioare ale vaselor fragmentare și aparteneța lor morfologică; b) volume superioare și totale pentru vasele întregite, clasate morfologic, inclusiv medii de grupă, din care extragem valoarea Vs/V (cât reprezintă volumul superior din volumul total, valoare individualizată pentru fiecare grupă). Regula de trei simplă, deci un calcul de proporții, ne livrează valoarea orientativă a volumului total al vaselor fragmentare. Evident, noile valori obținute presupun marje de eroare, care sunt mai mari sau mai mici, funcție de strictețea cu care au fost alcătuite grupele morfologice. Din punct de vedere al volumetriei, ar fi preferabil ca alcătuirea grupelor să fie cât mai strânsă; din punct de vedere morfologic, mai precis al statisticii grupelor, este preferabilă o alcătuire mai relaxată (altfel, la extrem, am obține tot atâtea grupe câte recipiente, ceea ce ar fi absurd). Aceste marje de eroare pot fi măsurate, pe vasele întregi. Am făcut o evaluare pe lotul ceramic de la Soldat Ghivan (ales la întâmplare). Cele mai mari abateri sunt de 10%, dar majoritatea oscilează între 4% și 7%. Este de menționat că aceste erori sunt compensative, fiindcă sunt generate de diferențele maxime între valoarea medie a grupei și valorile individualizate ale pieselor, adică ceea ce se adaugă la un volum dedus se scade la altul (funcție de oscilația deasupra sau dedesubtul mediei), ceea ce face ca rezultatele de ansamblu ale grupei să nu fie denaturate (teoretic). Chiar dacă aceste abateri sunt relativ mari, putând uneori bruia înțelegerea corectă a organizării recipientelor în clase de mărime, procedeul aduce servicii indispensabile, așa cum analizele concrete o vor demonstra. Nu pot încheia aceste considerații fără a sublinia că erorile deducției volumului sunt mai mici decât cele generate de carențele de desen al obiectului arheologic.

ÎNAPOI LA SUMAR VOLUMUL I

ÎNAPOI LA INDEX

ÎNAINTE LA CAPITOLUL 3