INVAZII BARBARE...

CAPITOLUL 17. Analiza izvoarelor și expectația arheologică

p. 232

În cadrul unei teze care vizează ceramica nord-dunăreană de epocă justiniană, de o manieră cvasi-inginerească, acest tronson, al comentării izvoarelor, pare - și poate chiar este hazardat, mult dincolo de limitele reale ale competenței. În ciuda unui asemenea handicap, înțeles și asumat de la început, consider că acest ocol, înaintea formulării unor concluzii finale, este necesar; chiar dacă plin de primejdii. Acest demers fugara privire asupra izvoarelor face parte din efortul de a evalua, indirect, relevanța interpretărilor obținute prin metode mai puțin ortodoxe de studiu a ceramicii, de a identifica, pe de o parte, lucrurile relativ certe, care pot fi considerate un tezaur de cunoaștere pozitivă, iar pe de altă parte de a numi contradicțiile flagrante în sistemul cunoașterii. Nu este de așteptat ca vreodată să poată fi eradicate dilemele științifice; este însă un prim pas necesar ca ele să fie - cel puțin - inventariate.

Scopurile întreprinderii sunt mult mai modeste decât s-ar putea înțelege din enunțul titlului. După o scurtă prezentare a situației politice și militare a Imperiului Roman târziu între urcarea pe tron a lui Zenon (474) și mijlocul lungii domnii a lui Heraclius (eșecul asediului capitalei bizantine, în 626, este considerat un sfârșit de ciclu istoric), este prezentată o cronologie a evenimentelor militare de la Dunăre. Autorul își propune să identifice, în măsura în care (îi) este posibil, bazele de plecare ale atacurilor barbare, respectiv suportul strategic al acestor acțiuni. Ar trebui să rezulte o estimare a prezenței demografice a neamurilor aflate în migrație în timpul secolului al VI-lea, în zona proximă Dunării mijlocii și inferioare. Această estimare, pornind de la critica izvoarelor literare, va fi, în final, comparată cu estimarea aceleiași prezențe, operată cu mijloace arheologice și numismatice.

În textul din volumul prezent nu se vor găsi decât scurta prezentare a contextului istoric general și concluziile studiului izvoarelor. Partea analitică, argumentativă, se găsește în secțiunea a VI-lea a Anexelor tehnice. Tabelul sinoptic al analizelor se află în tabelul K din secțiunea V a Anexelor (p. 316-318).

MAI DEPARTE, § 17.1.